Virallinen lehti nro C 348 , 03/12/1999 s. 0010



KIRJALLINEN KYSYMYS E-4072/98 esittäjä(t): Ralf Walter (PSE) komissiolle (14. tammikuuta 1999) Aihe: PHARE-CBC/INTERREG Uuden PHARE-CBC -asetuksen luonnos on valmistunut jokin aika sitten. Se herättää seuraavat kysymykset: Millainen alueellinen yhteistyö on tukikelpoista? Onko tukikelpoista ainoastaan EU:n jäsenvaltioiden ja jäsenehdokasmaiden raja-alueiden ja jäsenehdokasmaiden välisten raja-alueiden välinen yhteistyö vai myös Euroopan unionin tulevilla ulkorajoilla tehtävä yhteistyö? Millainen osuus tuesta on varattu EU:n jäsenvaltioiden ja EU:n jäsenehdokasmaiden raja-alueilla ja jäsenehdokasmaiden välisillä raja-alueilla tehtävään yhteistyöhön? EU:n talousarvion selvitysosassa mainitaan asetusehdotuksesta poiketen 2/3-1/3 suhde. INTERREG/PHARE-CBC:n menettelyt ja rahoitus kulkevat parhaillaan eri teitä. Parannuksista menneisiin vuosiin nähden ei ole merkkiäkään. Toistaiseksi on esitetty vain aikomuksia perustaa yhteisiä yhteistyökomiteoita ja yhteinen rajat ylittävä ohjelmointi. Mihin konkreettisiin toimiin komissio on ryhtynyt tai aikoo ryhtyä tällä alueella? Miten varmistetaan, että yhteinen yhteistyökomitea saa yhteisen mandaatin? Kuka laatii yhteiset rajat ylittävät ohjelma-asiakirjat? Miten varmistetaan se, että toimintaansa jatkavat PHAREn ja INTERREGin päätöksentekoelimet panevat täytäntöön yhteisen yhteistyökomitean hankesuosituksen? Mitä tapahtuu, jos nämä elimet tekevät poikkeavia päätöksiä? Miten ratkaistaan INTERREGin monivuotisuudesta ja PHAREn vuotuisuudesta syntyvä ongelma? Komission jäsenen Hans van den Broekinkomission puolesta antama vastaus (12. helmikuuta 1999) Komissio antoi 18. joulukuuta 1998 uuden asetuksen Phare-ohjelman yhteydessä täytäntöönpantavasta rajatylittävän yhteistyön ohjelmasta (komission asetus (EY) 2760/98(1), joka korvaa 4. heinäkuuta 1994 annetun asetuksen (EY) 1628/94(2)). Uuden asetuksen 2 artiklan 1 kohdan mukaan tukikelpoisia raja-alueita ovat Keski- ja Itä-Euroopan maiden ja yhteisön väliset rajat sekä seuraavien hakijamaiden väliset rajat: Bulgaria, Latvia, Liettua, Puola, Slovakia, Slovenia, Romania, Tsekki, Unkari ja Viro. Asetuksen johdanto-osan yhdennentoista kappaleen mukaan myöhemmin ohjelman soveltamisala voidaan ulottaa koskemaan yhteisön avustusohjelmien soveltamisalaan kuuluvien maiden rajoja. Budjettikohdan B7-502 mukaisista 180 miljoonan euron määrärahoista vuodelle 1999 kaksi kolmasosaa osoitetaan yhteisön raja-alueille ja yksi kolmasosa muille tukikelpoisille alueille, budjettikohdan selvitysosan mukaisesti. Todellisen raja-alueyhteistyön tukemiseksi asetuksen 7 artiklassa säädetään, että perustetaan kutakin raja-aluetta varten yhteistyösekakomitea, joka muodostuu kyseisten maiden edustajista sekä komission edustajista. Yhteistyösekakomitea laatii useampaa vuotta koskevan yhteisen asiakirjan ohjelmoinnista ja kerran vuodessa luettelon yhteisistä hankkeista ottaen huomioon mainitun asiakirjan rajatylittävän toiminnan ohjelmoinnista. Lopullinen päätöksenteko hankkeiden valinnasta tehdään Phare- ja Interreg-ohjelmien sääntöjen mukaisesti. Phare-ohjelman osalta asetuksen 8 artiklassa säädetään, että komissio laatii jokaiselle raja-alueelle ohjelmaehdotuksen, joka perustuu ohjelmointia koskevaan yhteiseen asiakirjaan ja yhteistyösekakomitean antamiin suosituksiin, ja että avustus hyväksytään Phare-ohjelmasta annetussa asetuksessa kuvatun menettelyn mukaan. Vaikka talousarvion yleistä yksivuotisperiaatetta noudatetaan, asetuksen 7 artiklan 2 kohdassa säädetään, että yhteinen ohjelmointia koskeva asiakirja laaditaan useampaa vuotta koskevaksi, mikä tukee Phare-ohjelman raja-alueyhteistyön ja Interreg-ohjelman parempaa yhteensovittamista. (1) EYVL L 345, 19.12.1998. (2) EYVL L 171, 6.7.1994.